Papersnake/gushiwen huggingface dataset:
次韵试
释道潜（宋代）

都城尘土倦茫茫，独喜西来策甚长。避暑禅房依亢爽，可人溪雨作清凉。

飞蚊斗绝檐间闹，乳燕时拳砌下篁。县令风流真晋客，谈馀玉麈自挥扬。
雄州回阳柳在城南郝庄有碑
汪梦斗（宋代）

败柳能消药一圆，鹅黄袅袅复春妍。世间真有回阳事，却道枯骸不解仙。
旧作感怀
宗泽（宋代）

关中黄壤黑壤，大是邦家利源。
古者亩收十一，谁兴岁取十千。
不用府无虚月，藏之斯民裕然。
闵雨
陆游（宋代）

黄沙白雾昼常昏，嗣岁丰凶讵易论。
寂寂不闻秧鼓劝，哑哑实厌水车翻。
粟囷久尽无遗粒，泪席尝沾有旧痕。
闻道忧民又传诏，苍生何以报君恩？
自题莲花峰顶试泉图
吴瞻泰（清代）

万仞青莲上，梯云为试泉。谁将一勺水，引上九层天。

气带流霞色，香无下界烟。《茶经》曾品未，兴发自吾先。
入城
范成大（宋代）

十里清风一饷间，片帆真欲解人颜。
林家庄近闻鹅鸭，船到阊门尽未关。
挽邱景游二首
陆文圭（元代）

粹德如金玉，乡人称善人。
百年阴乔木，五子拱灵椿。
桂管经行路，蒲翕宴坐身。
今归儿率去，引客谩沾巾。
大市观灯行
姚燮（清代）

十月日之朔，大市观灯行。大市六七里，灯火如繁星。

万灯夹一道，直接东门城。城乌不得睡，城树交青青。

城树青围屏，城瓦排流晶。晶光水仙阙，细马芙蓉軿。

弦弦子夜曲，管管阳春声。楼楼语纤凤，巷巷穿雏莺。

枝枝玉作花，担担花压饧。花花绮相互，叶叶娇难名。

花花幻桃李，叶叶成薇蘅。桃李间薇蘅，靺鞨千珞璎。

翠为火齐吐，红为珊瑚擎。火齐芍药障，珊瑚莲华茎。

障云匼匼动，茎露霏霏倾。月碧地无夜，日赤天不盲。

燕子能舌招，蝴蝶能目怜。琐琐出姽婳，一一皆分明。

亦有九芝盖，导以双龙旌。俳谐杂傀儡，妆束何媌娙。

布綵霞虹垂，发炮雷霆砰。众巧镂毫发，万妙归仪形。

趋繁乃至极，所有无不呈。忽慨辛壬间，寇海喧鲵鲸。

一陷昌国州，再破蛟门营。三战溃堇邑，窜逸悲鼯鼪。

惟时大市中，白昼风雨冥。苍霾塞荒户，𧹬雾浮重甍。

朱喙吹芦笳，墨指抓铜钲。铜钲琅琅敲，芦笳呜鸣鸣。

驱逐狼与豺，跳跃禽与猩。乱蒿埋胔骸，鬼夕多燐萤。

燐萤寂寂飞，鬼火相送迎。鬼火闪绀碧，鬼啸纷咿嘤。

过者无一人，但有惨气横。仰视河汉高，灼灼悬欃枪。

其下如幽都，裸狱啼黯檠。檠膏黯不继，鬼来吹火腥。

火鸦入官屋，火蛇猛纠萦。拉杂摧罡飙，一炬民屏并。

吁乎阿房宫，凄矣长平坑。池鱼半焦烂，罔敢潜游侦。

蚩蚩眼中辈，四散投棘荆。断装受虏掠，缚体遭笞搒。

有钱无货鬻，有土无铁耕。亡者多不存，存者皆倖生。

元气一斲削，暂复未为亨。愿期养廉朴，庶几保困儜。

况乃计金币，列肆匮筥籯。可怜百卮漏，难补一日盈。

岂真裁抑艰，莫戢奢侈萌。昔日葬马坟，今已巍闬闳。

昔日炰牛庭，今已华栏楹。昔日大梵宫，今作官府厅。

官府坐厅上，百戏娱酒觥。小曲按和笙，大曲搊排筝。

大舞双柘枝，小舞双鵁鶄。稽首谢官府，官府千百龄。

官府千百龄，百姓长太平。悦尔官府目，媚尔官府听。

官府增爵禄，百姓免圄囹。臬臬官府门，万宝金银钉。

桀桀官府堂，四壁兰椒馨。堂下灯火光，璀璨连葆缨。

门外即大市，笑语山河倾。驱逐舆与儓，跳跃老与婴。

北门打三鼓，南门传四更。四更复五鼓，大市挨轩軨。

轩軨不肯散，灯火不肯暝。官府岂真醉，百姓岂真醒？

借问官府谁，官府曾苦征。借问百姓谁，百姓曾苦兵。

一朝竟安堵，不乐当无情。百姓长太平，愿为官府赓。
蜡梅三绝
潘良贵（宋代）

枝头疏蕊吐檀心，借日娇黄色浅深。
却倩红梅来作伴，要看明玉间良金。
秦良玉锦袍歌
张晋（清代）

锦袍耀日光陆离，盘龙隐起森之而。何人裁制诧美艳，服者石砫女土司。

忆昔平台曾召对，此袍得勿上方赐。沧桑已变传后人，子孙仕袭能相珍。

云蓝绣袱重包裹，开视拂拭无纤尘。巾帼将军匹者寡，一木曾思支大厦。

却敌常将白杆兵，请缨独跨桃花马。轻躯结束披裲裆，杀贼不异驱群羊。

红颜宁甘老牖下，逝将效死为国殇。夫人之没已百载，夫人之袍至今在。

其道闻风便激昂，况教睹物余光彩。君不见，汾阳胄，临淮刀，史册侈谈不可见，后人想象神犹豪。

请看一袭西川锦，仿佛忠魂尚可招。
水龙吟 其一 牡丹有感
陈著（宋代）

好花天也多悭，放迟留做残春主。丰肌弱骨，晴娇无奈，新妆相妒。

翠幕高张，玉阑低护，怕惊风雨。记年时、多少诗朋酒伴，逢花醉、簪花舞。

那料无情光景，到如今、水流云去。残枝剩叶，依依如梦，不堪相觑。

心事谁知，杜鹃饶舌，自能分诉。日西斜，烟草凄凄，望断洛阳何处。
宝安八景诗 其四 宝山石瓮
陈靖吉（明代）

飞流千尺落崆峒，声似晴雷震地动。松花竹木酿醴泉，素绠分碧银瓶冻。

当时汲水蛟龙怒，渴饮岂料鼪鼯污。晋郡江山倘有灵，我公电扫看兹举。
美阎承旨
王道士（宋代）

海底珊瑚明月璫，出为国瑞固难量。
文章能事间重译，雨露深仁及远方。
六合八荒春浩荡，百家诸子海苍茫。
淮王门下孙登客，还许升堂近耿光。
分司东都蒙襄阳李司徒相公书问因以奉寄
刘禹锡（唐代）

早忝金马客，晚为商洛翁。知名四海内，多病一生中。

举世往还尽，何人心事同。几时登岘首，恃旧揖三公。
送李八秘书赴杜相公幕
杜甫（唐代）

青帘白舫益州来，巫峡秋涛天地回。石出倒听枫叶下，

橹摇背指菊花开。贪趋相府今晨发，恐失佳期后命催。

南极一星朝北斗，五云多处是三台。
九日汪元卿送酒亦有相拉者以病嗽不出
方回（元代）

紫兰黄菊园丁送，亦有邻翁送酒来。
何忽于斯须煮药，不然夫岂怯衔杯。
登高朋友空相见，抱病情怀未易开。
过了重阳更堪醉，霜天螃蟹小春梅。
客枕有感
徐瑞（宋代）

寒关掩秋寂，幽斋俗尘空。沉沉夜将半，孤灯结花红。

衣杵响深夜，塔铃哦天风。依依诉幽恨，四壁惟秋虫。

市人竞刀锥，奔走犹憧憧。众欲何有涯，百年会须穷。

高眠道心长，无言候晨钟。
风岫嵌云
柯培元（清代）

丹穴白云封，威凤翔其外。一落千丈强，仰视青空界。

天半朝阳鸣，海天翠羽翙。昂首衔梅花，洞口风吹快。
题汝坟驿壁三首 其一
廖正一（宋代）

阿怜二十颇有馀，秀眉丰颊冰琼肤。无端欲作商人妇，更枉方寻海畔夫。
题尹冲玄社长荡云航
邓云霄（明代）

主人閒抱片云眠，高系扁舟竹树巅。风细葛陂摇碧浪，天空太乙泛红莲。

蒲帆此日乘潮去，银汉何年取石旋。试问五湖烟水客，得如云外挟飞仙。
重寄
李龏（金朝）

竹杖芒鞋称野情，醉乡无货没人争。近年已绝诗书癖，谁问山中宰相名。
赴成都泛舟自三泉至益昌谋以明年下三峡
陆游（宋代）

诗酒清狂二十年，又摩病眼看西川。
心如老骥常千里，身似春西已再眠。
暮雪乌奴停醉帽，秋风白帝放归船。
飘零先是关天命，错被人呼作地仙。
偈颂九首
释如净（宋代）

十方聚会鱼游网，三月安居鸟入笼。
生杀尽时蚕作茧，心空及第黑山中。
宿吕家壕先陇右畔李宅
吴与弼（明代）

眷眷先茔是夙心，肩舆又事远追寻。行云流水良随遇，步月看星此竹林。
游岘山
葛胜仲（宋代）

山随宇宙结，千古真苒苒。登临足揽胜，兹来余复忝。

山椒耸太华，夷路谢跻险。溶溶鸭头水，绿净衣可染。

渔师网槎头，尽以红鲜掩。金刀鲙缕飞，来佐华觞滟。

前修俱鬼录，勋阀谩琬琰。谷虚禽响答，月皎烟华敛。

同登幸旷士，形迹孰拘检。长啸揖清流，一洗邹湛谄。
登楼有感
倪龙辅（宋代）

好趁西风理钓舟，半生书剑两悠悠。
凭高有恨无人识，空负关河万里秋。
和士特栽果十首·石榴
刘子翚（宋代）

庭榴结实垫芳丛，一夜飞霜染茜容。
万子风胞无异质，金房玉隔谩重重。
青玉案 咏油车螯
陈维崧（清代）

击鲜海错金盘泻。绝称是、春寒夜。轻点吴酸魂已化。

和酥为卤，夜脂成酿，二月花前榨。

生平斫鲙兼行炙。枉行遍、屠门蟹舍。风味似伊休论价。

差宜下酒，雅堪斗茗，携向江南诧。
安抚徽猷郎中召欲东赋诗见志乃以得归闲退为
陈元晋（宋代）

莫管声名草木知，人生待促是何时。
兴缠尽处须回棹，涂到迷时漫泣岐。
老我昨非今似是，笑渠小黠大还痴。
山林晚中多乖味，不怪商颜只茹芝。
和棋
释宝昙（宋代）

意适何曾较疾迟，战酣夜漏继朝晖。
骊山信有无双手，野老宁知第一机。
静等鱼龙潜夜壑，迅如鹰隼击秋围。
春风过尽花无数，我固无因客亦非。
木兰花慢
吕渭老（宋代）

石榴花谢了，正荷叶、盖平池。试玛瑙杯深，琅玕簟冷，临水帘帷。玛他故人甚处，晚霞明、断浦柳枝垂。唯有松风水月，向人长似当时。

依依。望断水穷，云起处、是天涯。奈燕子楼高，江南梦断，虚费相思。新愁暗生旧恨，更流萤、弄月入纱衣。除却幽花软草，此情未许人玛。
入瑞岩道间得四绝句呈彦集充父二兄 其四
朱熹（宋代）

风高木落晚秋时，日暮千林黄叶稀。祇有苍苍谷中树，岁寒心事不相违。
南箕长好风
胡翰（明代）

南箕长好风，东毕复好雨。
阴魄生自西，终夕成乖阻。
悠悠望彼苍，脉脉不得语。
起坐酌酒浆，北斗在庭户。
上巳
赵蕃（宋代）

朝来一雨快阴晴，东郊百鸟间关鸣。
受风柳条不自惜，蘸水桃花可怜生。
不见山阴兰亭集，况乃长安丽人行。
东西南北俱为客，且送江头返照明。
西灵鹫
王之道（宋代）

我闻西灵鹫，幽奇冠龙舒。
山神知我来，夜雨自涤除。
篮舁犯霏微，敢惮石径纡。
清风偃林柯，征衣尽沾濡。
樵人向我言，君行欲何如。
松杉已在望，尚有七时馀。
崎岖雨过水，蹊云上天衢。
飞楼及涌殿，峥嵘映浮屠。
幽鸟若相喜，好音弄笙竽。
为言一宿觉，何妨更踟蹰。
送陆明府梦洲入觐
卢楠（明代）

尔时登眺黎阳山，松门萝径穷追攀。昨梦岩花散幽色，髣髴百里开心颜。

觉来欲往无时閒，思君玩弄双琼环。天寒日暮愁蹇产，漳水横波龙转眼。

浮云北向徂高旌，海岳惊看在此行。异日层霄不可望，好将书寄凤凰城。
见远亭次韵
罗公升（宋代）

望中无处觅尘嚣，只有诗人度名桥。
万里龙鳞归雪屋，千山羊角下风条。
斜阳尽处青山小，飞鸟行中碧树遥。
更把新吟作三绝，不妨东国使人描。
入都再游摩诃禅林
于慎行（明代）

为忆青莲社，重寻旧法堂。壁题存姓字，阶树阅行藏。

觉路人天迥，春辉佛日长。尔时京落客，曾识雨花香。
有怀杨冲远
雍冲（宋代）

积雪盖重峰，岩松迷翠影。扶筇启静扉，耐此茅檐冷。

幽涧冻鸣泉，钓翁立舴艋。伊人不可即，忧怀结怲怲。
颂古十八首
释宝印（宋代）

生铁铸就昆仑儿，眼耳鼻舌如泥块。
西天此土谩纷纭，铁眼铜睛看不破。
补题东都善惠师禅斋
梅尧臣（宋代）

香象红蕖坐，花盆白石台。
上公金印去，王子玉驰来。
心是寒缾水，明无宝镜埃。
世人何扰扰，时为一言开。
感皇恩（知平江日寿母上官太夫人）
邹应博（宋代）

觅得个州儿，稍供彩戏。多谢天公为排备。一轮明月，酝作清廉滋味。倾入寿杯里，何妨醉。

我有禄书，呈母年万计。八十三那里暨。便和儿算，恰一百四十地。这九千馀岁，长随侍。
前有一樽酒行
姚燮（清代）

飞絮不怨春意薄，落花不随流水深。一杯酒作千回斟，风来动月波生襟。

襟波潆潆眼波媚，好风催醒月催醉。欲醉未醉歌未阑，风随潮去月落山。

裴𧙪不归复何俟，弱质能胜几回死？
君子勿郁郁士有谤毁者作诗以赠之
孟郊（唐代）

君子勿郁郁，听我青蝇歌。人间少平地，森耸山岳多。

折輈不在少，覆舟不在河。须知一尺水，日夜增高波。

叔孙毁仲尼，臧仓掩孟轲。兰艾不同香，自然难为和。

良玉烧不热，直竹文不颇。自古皆如此，其如少在何。

日往复不见，秋堂暮仍学。玄发不知白，晓入寒铜觉。

为林未离树，有玉犹在璞。谁把碧梧枝，刻作云门乐。
龙窟寺
华镇（宋代）

篮舆薄暮下禅扃，贪看松萝气象清。未与老僧张榻坐，且携稚子绕廊行。

小堂烟重镫生晕，远壑风高水有声。寂寞卧龙无处问，数声山鸟自飞鸣。
题杨子津亭
吴融（唐代）

杨子江津十四经，纪行文字遍长亭。惊人旅鬓斩新白，无事海门依旧青。

前路莫知霜凛凛，故乡何处雁冥冥。可怜不识生离者，数点渔帆落暮汀。
雨中独坐
陆游（宋代）

马目山头雨脚昏，龙津桥下浪花翻。
年丰郡僻无公事，一炷清香昼掩门。
杂诗 其一
刘鸿渐（明代）

斋居积阴晦，馀寒生我衣。新霜斗朔风，微雨翳朝晞。

庭荒绝来斗，惄然怀素徽。鸣雁何翛翛，天际恣北飞。

而我无羽翼，安土聊乐饥。流光不暇易，搔首叹熹微。
贤者之孝二百四十首·孔子党人
林同（宋代）

忍以证羊故，而云我直躬。
那知为父隐，直故在其中。
望行人
孙蕡（明代）

高楼临广路，朝日丽绮疏。美人盛容饰，凝涕倚踟蹰。

踟蹰长太息，愁思郁烦纡。愁思知何为，自言惜离居。

将期岁暮返，忽历三载馀。昔如春园花，今若秋水蕖。

盛年讵可再，独宿谁与娱。思逐北风翔，相从千里馀。

中途傥相失，浩叹何所如。
次韵徐希皋解元送白莲栽兼寄昭掾子美三首 其一
郭祥正（宋代）

吾家新叠小蓬莱，三尺青天一沼开。更得城南白莲种，花时留待月光来。
庭菊烂开招子我共赏而空无酒饮闻瓜洲酒美遣酤数升殆如灰汁戏作三绝句因以酬九月四日戏赠之作 其三
程俱（宋代）

疥痒终非腹心疾，身如空聚任爬搔。恶酒未应胜茗饮，消忧聊以永今朝。
仲冬赴澳 其二
成克大（清代）

炎方霜雪少，海气夜寒生。飘摇舟一叶，游子衣裳轻。

饥渴莫我问，骨肉万里情。泠泠晚潮水，凄清欸乃声。

独怜宵征客，憔悴百愁并。顾影无俦匹，仰盼悲参横。
送邹判官往陈留（一作洪州送郄绍充河南租庸判官）
张继（唐代）

齐宋伤心地，频年此用兵。女停襄邑杼，农废汶阳耕。

国使乘轺去，诸侯拥节迎。深仁荷君子，薄赋恤黎甿.

火燎原犹热，波摇海未平。应将否泰理，一问鲁诸生。
七益诗 其六 朱居士抱光
李锴（清代）

素质萃精纯，恳恳复款款。楚璞谢追琢，湘筠办高简。

时髦而古谢，斯人希在眼。岐路虽多岐，复之则不远。

一击傥不中，苍鹰瞥然返。折节专事尚，三冬户云键。

咏歌先王风，弹琴助游衍。宣尼如可作，深思寄狂狷。
题马远画梅四幅
杨娃（宋代）

铢衣翠盖映朱颜，未识何年入帝关。
默被画开傅写得，至今独似在衡山。
望儿弥月述怀，寄内兄黄伟山广文二首 其二
林占梅（清代）

那堪远处在瀛东，满目妖氛道未通。寂寂亲朋音信外，悠悠家未感怀中。

宦途此际多弹铗，世事何时早櫜弓。但得升平如旧日，同游有约到华嵩。
腊月二十四夜同成父对所传赣陈丞诗作此寄陈
赵蕃（宋代）

旁舍箠楚息，小斋灯火同。
犹贪诵诗发，未暇问人穷。
笑我尉方暇，忆渠丞不聋。
移官故相近，得句可邮筒。
哭吕与叔四首 其二
周行己（宋代）

淹留也复可疑人，不向清朝乞此身。芸阁校雠非苟禄，每回高论助经纶。
寄胡完夫
刘攽（宋代）

去国那无鬓发华，白沙犹觉胜长沙。晴云乱眼江枫色，宿雨销魂野菊花。

过客谁能问名姓，加餐自不厌鱼虾。海陵仓粟年丰熟，吾亦惭为饱煖家。
再赋喜雪二首
吴潜（宋代）

黑风翦水作瑰琦，散落人閒贱似泥。
万象直教还朴素，千岐何幸尽平夷。
征人奔路昏投店，戍士乘城夜守陴。
不识艰难惟党二，销金帐底饮羔儿。
送吴思道道人归吴兴二绝
苏辙（宋代）

一去吴兴十五年，东归父老几人存。
惠山唯有钱夫子，一寸闲田晓日暾。
遨游海上冀逢人，宴坐山中长闭门。
去住只今谁定是，相逢一笑各无言。
示禅人写华严经
释祖先（宋代）

毗卢大经卷，尘识久埋藏。上人笔端力，掇出放毫光。

笑他自城笔历，自倒自起自忙。江天月晓，梦破斜阳。

一印印定，无法商量。
谢程帅袁制使
陈造（宋代）

世人事夸毗，失得纷灭起。
回思少年日，失脚几堕此。
尚友千载人，得已吾径已。
高眠北窗风，贤否付一指。
新居用韩昌黎诗辛勤三十年以有此屋庐为韵
蔡戡（宋代）

庭前植三桂，门外栽五柳。
有禽号仙客，爱莲呼静友。
邻墙竹千挺，晚色落杯酒。
终日对此君，乌知非我有。
送成都韦丞还蜀
李端（唐代）

蜀门云树合，高栈有猿愁。驱传加新命，之官向旧游。

晨装逢酒雨，夜梦见刀州。远别长相忆，当年莫滞留。
兴教寺劝农呈史君
徐鹿卿（宋代）

自从豳雅无传后，汉有龚黄宋有罗。夙驾朱轓勤劝相，奉宣黄纸放催科。

一犁烟雨郊原晓，千里春风岭峤和。看取便民桥下水，满江浓绿涨恩波。
杂咏一百首·阿承女
刘克庄（宋代）

古人重言德，初不论倾城。
切莫伤容鬓，犹堪嫁孔明。
阅战国策有感而言十首 其九 李疵雠贤
郭之奇（明代）

朝贤必堕耕，举士独存名。不断谗人舌，安救战国倾。
送韩国器登舟至石门视洼樽逮暮乃返
薛季宣（宋代）

纵步石门下，江山主意勤。洼樽酌玄酒，未饮吾已醺。

渊明得聱叟，万古真同群。杯湖有明齐，退谷今莸薰。

我行到殊亭，西日沈就曛。阳冰著真迹，祇恐生玄云。

回眸望西塞，惨澹波无垠。洄泛乐之子，行舟言采芹。
里翁张虑斋八帙二首 其一
于慎行（明代）

寰中信有地行仙，八十冰肌类小年。华萼曾联文苑盛，衣冠雅称素封贤。

兰皋夜雨看耕耒，绮阁春灯醉舞筵。共庆清时多旧老，三朝遗俗口能传。
陈宣卿为予作雕图
陈造（宋代）

吾宗洒画墨，似我诗得趣。
未至心手忘，敢议江山助。
东绢十幅围，中有千尺树。
穷冬万虫蛰，拆地双虬怒。
仿佛风雨声，想像栋梁具。
人间汗反浆，对此毛发竖。
怪君物写影，落笔神与遇。
自言阅世孰，妙解等僧悟。
每当盘薄馀，了知精灵聚。
此图尤杰出，持用博新句。
墨君第一流，论世无殆庶。
三熏且十袭，复靳为子赋。
偈倾一百六十九首
释智朋（宋代）

一棒一喝，疾雷破山，
一提一唱，崩空峭壁。
诸佛傍观有分，诸祖拈掇不出。
只如入已还闭。
偈一百二十首 其四十二
释怀深（宋代）

是柱不见柱，一句超今古。夜来石公山，有个欢喜处。
刘时举主簿相别三十年忽相遇于沅湘之间古夜郎郡也郡素
王庭圭（宋代）

谪仙适窜夜郎道，主簿归从飞鸟边。但喜骑驴得佳句，忽忘挥麈是何年。

且将肚束三条篾，敢望腰缠十万钱。剩斩湘南几竿竹，他时分我钓鱼船。
旅思
陆游（宋代）

百病集残骸，闲游且散懹。
旅装如远役，蔬食似长斋。
买药停山步，求医过县街。
春寒殊未已，闭户夜燃秸。
次韵虞舜庙怀古
刘骘（宋代）

诗人如不颂，谁识太平心。
石老碑文古，庭荒蚁穴深。
白云生绝壑，斑竹锁疏林。
行客自南北，青山共古今。
登临寻胜迹，望望日西沉。
相见欢·小鬟衫着轻罗
周稚廉（清代）

小鬟衫着轻罗，发如螺，睡起钗偏髻倒唤娘梳。
心上事，春前景，闷中过，打叠闲情别绪教鹦哥。
思归集句
于慎行（明代）

云暗双龙阙，花明绮陌春。悠悠洛阳梦，莫作未归人。
夜读传灯杂书六言八首
刘克庄（宋代）

赠半山翁甚美，责临淄公不轻。
大苏肯念旧恶，小宋犹有宿酲。
荔枝五首 其二
李纲（宋代）

绛纱囊里水晶丸，偏得杨妃带笑看。休道马嵬当日事，只今何处是长安。
嵩山汉柏图歌
翁方刚（清代）

我为莫生歌此柏，此柏影忽落我窗。郁然合抱四十尺，六六峰我来崆㟅。

磊柯节目外臃肿，峻极元气中敦庞。雷火劈痕剩突怒，风雨时吼于空腔。

三株一先神物化，万古对语洪涛撞。云自元封太初际，受爵曾驭云摐摐。

三呼之声与应和，万灵环揖气为降。生年不知自何代，由周上溯于殷邦。

于成于宣奠河洛，小共大共受骏厖。青龙苍光傥及见，其神夜或来幡幢。

岳生还为岳藩卫，森然导从千矛鏦。我望伊川𣶮泉水，石淙未得寻漎漎。

二室遗闻访金石，万牛力那一笔扛。参摹混元叩天咫，滂澜浩浩吞涛江。

目移神骇不敢睨，真到天阙凌石矼。嵩阳居士果何在，俄有青鸟飞来双。
晓发章水道中有怀伯固驹甫师川养直效何水部体以寄恨
李彭（宋代）

幽窗未全曙，百鸟忽忽鸣。分袂会心侣，归艎章水平。

寒温乍回会，适兹凋两蓂。水南花未放，水北柳浑青。

春物几骀荡，浮云俄变更。念昨一笑适，愁分两地情。

缥瓷举桑落，醒醉醉还醒。
赋得秋雨
晏殊（宋代）

点滴行云覆苑墙，飘萧微影度回塘。
秦声未觉朱弦润，楚梦先知韭叶凉。
野水有波增澹碧，霜林无韵湿疏黄。
萤稀燕寂高窗暮，正是西风玉漏长。
秋夕言怀寄所知
齐己（唐代）

休问蒙庄材不材，孤灯影共傍寒灰。忘筌话道心甘死，

候体论寒口懒开。窗外风涛连建业，梦中云水忆天台。

相疏却是相知分，谁讶经年一度来。
壮观二首 其二
米芾（宋代）

梦寐中间得鹿时，孔轩如在定能知。江山胜处频倾酒，我是当年谢客儿。
坡亭八景 其二 澄江静练
易奇际（明代）

十年怀李谢，好句落人寰。练影空摇曳，江声故复还。

倩谁添小艇，醉我入名山。意不在乎酒，在乎山水间。
偶作
杨简（宋代）

心里虚明著太空，乾坤日月总包笼。
从来个片閒田地，难定西南与北东。
初离常州，夜宿小井，清晓放船三首
杨万里（宋代）

晨炊只煮野蔬汤，更拣鲜鱼买一双。
病眼未能禁晓日，西窗莫闭闭东窗。
早梅
严澄华（清代）

占断春风第一枝，银钩低挂玉尘吹。清标压倒繁华境，桃李纷纷总后时。
君马黄
张舜民（宋代）

君马良，乘乘黄。
仆臣御，守法度。
乍可三驱失前禽，不可一朝为诡遇。
假使四牡，项领无害。
六辔如组，周旋中规，
折旋中矩。听和鸾之声，
遵康庄之路。马不骇舆，
君子安处。如欲登九折之险，
走羊肠之阻，蒙犯霜露，
跌踢风雨。虽使造父再生，
王良复出，予亦未知其如何尔。
玉山道中有感二首
李弥逊（宋代）

溪绕长山屋绕溪，隔林楼阁暮钟迟。
青灯一枕家山梦，镜里平明满面丝。
西合兴夜饮
郑孝胥（清代）

老大侵寻至，逢场底足誇。菩提心不起，粉黛眼终花。

英气殊为害，风情每自嗟。尊前思暮雨，谁为鼓琵琶？
冬窝枕上
钱时（宋代）

霜中老柏无时事，岩下孤云自岁寒。
西院木鱼东院鼓，冬窝客子正浓鼾。
宣和壬寅十月余游江南二士一日道同月岩方崇
郑刚中（宋代）

先亲膝下共游人，孤影飘零只我身。
今日再来如隔工，泫然衰泪落江滨。
百丈关
陈奉兹（清代）

东南一尉属兵曹，洞达重门树色高。天拥群峰开棨戟，日临寒水偃弓刀。

山中蜀铁输船满，市上秦声得酒豪。骑马从容揽形胜，千年戍柝亦须操。
神乐观同年会八章
霍韬（明代）

煦彼梧暾，煦彼柳风。梧暾斯曛，太和融容。柳风斯薰，太和谁同。

我有朋友，义乐和充。

和充和乐，工瞽奏功。曰我友燕以嘉矣，乐畴言穷。

良朋萃止，各奏尔忠。式时之忠，时佐治隆。

际时治隆，时我武宗。我二三子，蹝趾巨踪。亦遹哲言，如鹏天运。

而鹄天冲，龙天衢冲。

我二三子，凤阙之东。气义之期，如云如龙，如鹏如鸿。

曰遹盛际，大明赫空，葵心时倾。

遹越廿年，萍水之从。鸿鸣云逵，鹦鸣谷中。听鸟鸣声，惕我肺胸。

庶几今日，豫乐以融。

豫乐则那，告闲在公。偕我二三子，偕我两雄。酌言之燕，味臭之浓。

醉笑之燕，笑言咙咙。

龙言则那，曰今日乐，宁止我躬。同年世讲，世德是崇。

古有世恶，世济其凶，我无是同。

是同则那，同德为荣。教诲我子，尔子是踪。相彼眇物，亦有駏蛩。

誓言嗣人，嗣德令终。
游龙门诗十二首·香山上方
韩维（宋代）

贪奇忘我劳，上上不复省。
穷游尽人迹，却立看佛顶。
日暮不忘归，青山满烟景。
己卯春许昌湖上酬王实仲弓作
李廌（宋代）

紫荷煝曲塘，青秧舞平畦。
晨光泫曦露，众木含华滋。
咸惊物外慕，归休及良时。
浪淘沙
张绚霄（唐代）

天上月初圆。人去游仙。珠玑付与枣李镌。绣口锦心前世种，尽足流传。

翰墨有良缘。酬唱频年。挑灯惆怅不成眠。云帔霞裳何处也，碧海青天。
西江月
薛式（宋代）

内有五行相制，包含一粒红铅。相生相杀自天然。此药殊无贵贱。

会向我家园里，栽培一亩天田。中男小女共相连。种得黄芽满院。
次随太守刘侯素轩韵
张以宁（明代）

黄柳莺啼惊早春，白沙羁客又淹旬。喜逢邺下刘公干，曾识山阴贺季真。

漠漠林峦开雪色，欣欣草木荷天仁。汉庭词赋皆扬马，薄技何因奏下尘。
得报状邸吏缄至朝堂八月月单有感而作三首
岳珂（宋代）

十月苍龙阙，三朝白虎樽。
无囊持塞吏，有匦达民言。
故事寻常略，遗风万一存。
独怜记廷诤，断报说开元。
挽上官文季直二首 其一
李吕（宋代）

踪迹半天下，声名落士林。搢绅争汲引，岁月漫侵寻。

后辈尊时尚，斯人竟陆沉。只言馀庆在，子舍日骎骎。
次韵杨君所问
释德洪（宋代）

学道全无个入头，老师曾指路踪由。岸如欲上先停棹，车若不行须打牛。

残萼万枝红锦堕，暮云一缕碧烟浮。为君直截根源说，不落春缘会也不。
挽费检正三首
李流谦（宋代）

忆作荆州客，多惭鲍叔知。
苍黄悬榻地，恸绝盖棺时。
映睫余残泪，新肤有近期。
空山那得去，倚杖鬓如丝。
寄赠徐德宏分教严州
杨旦（明代）

离亭酌酒送君行，发轫青云第一程。世际亨嘉吾道泰，心无俗累此官清。

移家建水梅初放，舣棹桐江月正明。为谢故人梁绍甫，缄书莫惜寄同盟。
送芳公长老归法云
韩维（宋代）

水际茅亭竹下庵，清谈竟夕不知厌。
伽佗善巧何能继，经藏幽深亦许觇。
额内珠存虽本有，眼中金落复谁拈。
圆通到日如相问，为道春来米价添。
扬州竹枝词四首 其三
唐之淳（明代）

十里珠帘卖酒旗，一时都逐火云飞。伤心欲问前朝事，白发淮人即渐稀。
冬杪归陵阳别业五首 其五
许棠（唐代）

游秦复滞燕，不觉近衰年。旅貌同柴毁，行衣对骨穿。

篱寒多啄雀，木落断浮烟。楚夜闻鸣雁，犹疑在塞天。
汴京纪事二十首 其十一
刘子翚（宋代）

笃耨清香步障遮，并桃冠子玉簪斜。
一时风物堪魂断，机女犹挑韵字纱。
答江丈雨中
刘敞（宋代）

繁阴乘炎夏，晦色竟朝暮。蛟龙困云雷，虎豹病氛雾。

过时畏昏垫，推分纵所遇。闭阁空自愁，救饥眇无素。

江侯卧闾里，本自济时具。方与造物游，昔同斯人虑。

作诗破幽愤，极笔纡远慕。磊落三贤人，千秋如面晤。

道同义相契，未必形影附。长谣鸡鸣篇，因见君子度。
题东山子李適碑阴二首
徐彦伯（唐代）

陇嶂萦紫气，金光赫氛氲。美人含遥霭，桃李芳自薰。

图高黄鹤羽，宝夺骊龙群。忽惊薤露曲，掩噎东山云。

回也实夭折，贾生亦脆促。今复哀若人，危光迅风烛。

夜台沦清镜，穷尘埋结绿。何以赠下泉，生刍唯一束。
离台诗六首 其一
丘逢甲（清代）

宰相有权能割地，孤臣无力可回天。扁舟去作鸱夷子，回首河山意黯然。
柴氏
华岳（宋代）

节妇一樽酒，义士拜而受。
义士一首诗，节妇双眉皱。
眉皱意何一，有难难相救。
叹我廓设器，淹回在污陋。
惠我旨且嘉，殷勤推意厚。
吾今系闽建，家贫喜邻富。
青眼到朱扉，白屋成华胄。
吾闻孤竹子，周室三缄口。
又闻杞梁妻，秦邦称烈女。
此辈诚间生，世代不常有。
一何天一言，同时俱辐凑。
愧无八品珍，草草具笾豆。
何当再拜抠我衣，卮酒恭为儿女寿。
过九坡
葛立方（宋代）

行尽千山与万山，锺情偏在此烟岚。
海波神阙今饶六，仙女巫峰尚欠三。
雨润蒙条生翠滴，云封叠颖莹脂涵。
却思九坂修梁第，空使斯民命不堪。
访沈士怡丹房
陈潜夫（明代）

绕屋丹光炫晓霞，隔溪山色映鸥沙。
几回谈笑停杯坐，帘外春风落杏花。
秋日郊居
张羽（明代）

萧萧晴日户庭幽，无数青山枕碧流。
白露雨余砧欲动，黄花风冷扇初收。
云迷征雁牵秋梦，烟引寒蝉急暮愁。
此际不堪摇落恨，蒹葭如雪满汀洲。
寄甘露舒公上人
雷简夫（宋代）

成都多少寺，梵学競推能。
到老不破戒。满城唯此僧。
池龙听夜讲，海客施年灯。
别后空相忆，庙劳正可憎。
狂歌示胡二晓岑曦
黄遵宪（清代）

飞鸟不若笯凤，游鳞不若豢龙。虚誉不若疑谤，速拙不苦缓工。

高台落日多悲风，我剑子剑弓子弓。与子拍手青云中，但须塞耳甘耳聋。

苍蝇营营无万数，下士大笑声滃滃。
如梦令·门外绮罗入绣
丘崈（宋代）

门外绮罗如绣。堂上华灯如昼。
领略一番春，共醉连宵歌酒。
今后。今后。如此遨头少有。
渔父词
舒岳祥（宋代）

占断江鸥万里天，不贪城市卖鱼钱。
前村酒熟不归舍，枫叶芦花相伴眠。
秋日独游兰阴山五绝句 其三 圣罗庵
胡应麟（明代）

一钵坐禅床，清斋自朝暮。经年不出门，忘却前峰路。
余以官满赴京十一月十四日出北平顺承门赋六言绝句八首 其一
刘崧（元代）

肃政堂前别酒，顺承门外初程。故乡隐隐万里，华发萧萧数茎。
为惟翁题非画图
释绍昙（宋代）

误入蓬壶影里游，谕盟白鸟下沧洲。
吞波岛屿鳌身黑，映日楼台蜃气浮。
门逆潮开喧海市，纲沿堤晒簇渔舟。
晦明晴雨时时别，难把王维腕力收。
失调名
佚名（宋代）

鸳鸯鸥鹭，浴乱一池春碧。
都昌书事
赵崇鉘（宋代）

世事可无酒，春藤还有花。
山云欲到地，街鼓又催衙。
风紧鱼休市，市贫饭带沙。
天机不得问，暮色欲栖鸦。
玉洞仙踪
樊阜（明代）

青林杳霭山岩峣，乱石齿齿堆琼瑶。丹灶苔深仙府旧，桃花流水生危桥。

何时独跨一鹤小，飞入苍烟觅芝草。
梅花十绝答石塘二林
刘克庄（宋代）

斧残留得半株斜，相对微吟到暮鸦。
堪叹病翁无绮语，不如枯树有琪花。
四怨三愁五情诗十二首 其二
曹邺（唐代）

阿娇生汉宫，西施住南国。专房莫相妒，各自有颜色。
国清化人示寒山
王之道（宋代）

师从天台来，示我一集诗。
开编未及读，涕泪已交颐。
纷纷世间人，迷妄觉者谁。
浮沉苦海中，俗出无端涯。
寒山与拾得，旁观为兴悲。
作诗三百篇，劝戒仍嘲嗤。
觉此未觉者，当下成牟尼。
此意亦良厚，奈何人罕知。
师持国清钵，欲救云堂饥。
赠言亦安用，聊以报所贻。
杨庭秀寄南海集
陆游（宋代）

俗子与人隔尘劫，何啻相逢风马牛。
夜读杨卿南海句，始知天下有高流。
多丽
王肯堂（明代）

步花阴，满园春色飘零。过横塘、曲阑斜折，崎岖转入荷亭。

坐无聊、起看画障，行还倦、闲拨炉薰。暗觉声喧，微窥影乱，映门一线露罗裙。

双扉启、缟衣翠袖，相簇度银屏。霎时见，虚窗雪艳，素壁霞明。

细看伊、莲随步起，果然兰并肌芬。脸盈盈、疑开蛤帐，腰细细、堪试香尘。

腻发盘云，修眉偃月，珊瑚一颗蹙朱樱。擎桨处、春纤如削，浑是玉雕成。

临别去，流波回觑，障面笑狂生。
真宗奉圣祖玉清昭应宫十一首 其一 降圣用《真安》。
郊庙朝会歌辞（宋代）

巍巍真宇，奕奕殊庭。规模太紫，炳焕丹青。元命祗答，大猷是经。

多仪有践，丕应无形。肆设金石，声闻杳冥。伫回飙驭，永祐基扃。
满江红 其二 送陈方伯上襄州幕府
吴潜（宋代）

露驿星程，又还控、西风征辔。原自有、孔璋书檄，元龙豪气。

蜀道尚惊鼙鼓后，神州正在干戈里。佐元戎，一柱稳擎天，襄之水。

功名事，山林计。人易老，时难值。看新丝一发，甚吾衰矣。

转首从游十五载，关心契阔三千里。便秋空、边雁落江南，书来未。
句
胡仔（宋代）

话尽春愁双紫燕，唤回午梦一黄鹂。
和颜长官百咏·农桑
朱继芳（宋代）

客户耕田主户收，螟蝗水旱百般忧。
及秋幸有黄云割，债主相煎得自由。
感事
晁说之（宋代）

长鲸江海尚翻波，欲济无航可柰何。
物象萧条秋序薄，人生感慨腐儒多。
翠舆不见胡尘起，旅雁能随汉月过。
七日之诛今几日，犹烦乐职在中和。
豫章道中
吴可（宋代）

仆已疲劳马已颓，忍能日日犯风埃。
前山断处后山出，旧雨晴时新雨来。
梅子有情沿路熟。麦花无数及时开。
一春客里消磨尽，举眼豫章安在哉。
同何元立赏荷花追怀镜湖旧游
陆游（宋代）

少狂欺酒气吐虹，一笑未了千觞空。凉堂下帘人似玉，月色泠泠透湘竹。

三更画船穿藕花，花为四壁船为家。不须更踏花底藕，但嗅花香已无酒。

花深不见画船行，天风空吹白纻声。双桨归来弄湖水，往往湖边人已起。

即今憔悴不堪论，赖有何郎共此尊。红绿疏疏君勿叹，汉嘉去岁无荷看。
经仙人渚即沈山下古人沈义白日升仙处
皎然（唐代）

日月人间短，何时此得仙。古山春已尽，遗渚事空传。

不见腾云驾，徒临洗药泉。如今成逝水，翻使恨流年。
再次羊羔酒韵三首
陈造（宋代）

他时阿奋辞髯簿，来作东风席上珍。
安得方平鞭乱石，百觚陆续丐吾人。
赠道人
曹松（唐代）

住山因以福为庭，便向山中隐姓名。
阆苑驾将雕羽去，洞天赢得绿毛生。
日边肠胃餐霞火，月里肌肤饮露英。
顾我从来断浮浊，拟驱鸡犬上三清。
七字敬饯周彦敷府判直阁之官虎城
杨万里（宋代）

碧落仙人出作州，青原诗伯佐承流。
江山得助催新句，风月平分入胜游。
清献濂溪两宾主，崆峒章贡再赓酬。
旧时绿水红莲客，南望旗幢鬓已秋。
纪游十首
刘克庄（宋代）

二客如龙虎，同登蟹井颠。
吾今成聱叟，渠久作飞仙。
游雪窦杖锡七首·飞雪亭
陈著（宋代）

雪瀑翻崖直下深，自从开辟到如今。
天寒水涩山风急，不断朝宗一派心。
分题得泗亭怀古送友别
倪谦（明代）

舣棹閒登泗上亭，残碑犹载旧时铭。鹿亡自合归隆准，蛇断何为泣素灵。

芒砀山头云漠漠，沛丰城下水泠泠。大风急起歌台莫，舟子开帆未肯停。
送罗判官还寿州幕
皎然（唐代）

君章才五色，知尔得家风。故里旋归驾，寿春思奉戎。

天寒长蛇伏，飙烈文虎雄。定颂张征虏，桓桓戡难功。
安定感秋
魏定一（清代）

三峰天外落，岚翠压孤城。月出山头小，泉飞屋角鸣。

公庭爱鸟迹，客枕厌虫声。一夜西风起，无眠白发生。
送王君聘明府迁比部
卢龙云（明代）

秋风海上送秋曹，几载怜君抚字劳。何必拾遗思汉汲，且看明字重虞皋。

白头慈母新纶檄，玄鬓仙郎旧佩刀。若道爰书非得意，于门他日为谁高。
石鏊
韦骧（宋代）

石鏊久已传，往还迷所自。下马诘亭卒，指以水之涘。

徐行即其旁，执钁俟我至。问其将胡为，云此久埋秘。

泥沙亦易发，应手可立致。逡巡肆挥举，两鏊露精粹。

青如碧琅玕，光莹非琢治。圆模出自然，小大羌有贰。

石根不可穷，名鏊乃以类。象物固其偶，芜没良可喟。

傥非以名求，何以见珍异。顾我乏高才，为诗强标识。
村居
赵处澹（宋代）

乍晴山染碧，过雨落疏花。
水阔暮天迥，村居春昼嘉。
倚栏时展画，留客旋烹茶。
賸得闲中趣，吟诗到日斜。
钱逊叔见示小诗次韵 其四
韩驹（宋代）

且复江西度岁年，会须投老剑南川。日长一局枯棋罢，卧看儿童学意钱。
季夏宿省前董家楼
曾丰（宋代）

明朝从伏末，今日幸秋初。
御阁斜阳里，天沟小雨余。
风吹尘陌静，月照垩窗虚。
一枕三更梦，清凉意自如。
夏日雨中
李时勉（明代）

黑云半空来，飞雨门前度。但闻啼鸟声，不辨云中树。
题齐宫
王珪（宋代）

邻鸡未动晓骖催，又向录台饮福杯。
自笑治聋知不足，明年强健更重来。
伯瞻作酒官植竹局中见索鄙句
周紫芝（宋代）

虞郎种粟秋不收，一生坎轲多穷愁。有才无命百寮底，人笑猕猴骑土牛。

蚤时脱身隐吴市，晚岁作吏分糟丘。贵人官高印如斗，君独鸡栖马如狗。

骑曹只可呼马曹，漫仕何人知漫叟。平生好竹心未阑，小分云岭青檀栾。

横窗尚恐翠露薄，得雨便作秋声寒。向来曲糵一扫尽，风月已足供蹒跚。

吾门如市心若水，箕坐不知身是官。念我平生绝韵友，相从久结无情欢。

君当下榻我亦往，风雨对眠听梦残。
遇顺风
岳珂（宋代）

身世漂摇似转蓬，历湖经渰任西东。
凌波小试桧松楫，宿露饱西葭苇丛。
两岸居然惊脱兔，一帆从此迅冥鸿。
到头天意君须会，吾道区区端未穷。
句 其一
曾惇（宋代）

家贫只旧醅，不办樽中醁。但煮官焙香，炊饭鲙鱼腹。
渔父
曾极（宋代）

智士旁观当局迷，沧浪钓叟出陈诗。
江头风怒掀渔屋，底事全家醉不知。
晓济胶川南入密界
苏颋（唐代）

饮马胶川上，傍胶南趣密。林遥飞鸟迟，云去晴山出。

落晖隐桑柘，秋原被花实。惨然游子寒，风露将萧瑟。
寄金州姚使君员外
马戴（唐代）

老怀清净化，乞去守洵阳。废井人应满，空林虎自藏。

迸泉疏石人，残雨发椒香。山缺通巴峡，江流带楚樯。

忧农生野思，祷庙结云装。覆局松移影，听琴月堕光。

鸟鸣开郡印，僧去置禅床。罢贡金休凿，凌寒笋更长。

退公披鹤氅，高步隔鹓行。相见朱门内，麾幢拂曙霜。
破窑赋
吕蒙正(存疑)（宋代）

版本一

天有不测风云，人有旦夕祸福。蜈蚣百足，行不及蛇；雄鸡两翼，飞不过鸦。马有千里之程，无骑不能自往；人有冲天之志，非运不能自通。

盖闻：人生在世，富贵不能淫，贫贱不能移。文章盖世，孔子厄于陈邦；武略超群，太公钓于渭水。颜渊命短，殊非凶恶之徒；盗跖年长，岂是善良之辈。尧帝明圣，却生不肖之儿；瞽叟愚顽，反生大孝之子。张良原是布衣，萧何曾为县吏。晏子身无五尺，封作齐国宰相；孔明卧居草庐，能作蜀汉军师。楚霸虽雄，败于乌江自刎；汉王虽弱，竟有万里江山。李广有射虎之威，到老无封；冯唐有乘龙之才，一生不遇。韩信未遇之时，无一日三餐，及至遇行，腰悬三尺玉印，一旦时衰，死于阴人之手。

有先贫而后富，有老壮而少衰。满腹文章，白发竟然不中；才疏学浅，少年及第登科。深院宫娥，运退反为妓妾；风流妓女，时来配作夫人。

青春美女，却招愚蠢之夫；俊秀郎君，反配粗丑之妇。蛟龙未遇，潜水于鱼鳖之间；君子失时，拱手于小人之下。衣服虽破，常存仪礼之容；面带忧愁，每抱怀安之量。时遭不遇，只宜安贫守份；心若不欺，必然扬眉吐气。初贫君子，天然骨骼生成；乍富小人，不脱贫寒肌体。

天不得时，日月无光；地不得时，草木不生；水不得时，风浪不平；人不得时，利运不通。注福注禄，命里已安排定，富贵谁不欲？人若不依根基八字，岂能为卿为相？

吾昔寓居洛阳，朝求僧餐，暮宿破窑，思衣不可遮其体，思食不可济其饥，上人憎，下人厌，人道我贱，非我不弃也。今居朝堂，官至极品，位置三公，身虽鞠躬于一人之下，而列职于千万人之上，有挞百僚之杖，有斩鄙吝之剑，思衣而有罗锦千箱，思食而有珍馐百味，出则壮士执鞭，入则佳人捧觞，上人宠，下人拥。人道我贵，非我之能也，此乃时也、运也、命也。

嗟呼！人生在世，富贵不可尽用，贫贱不可自欺，听由天地循环，周而复始焉。

版本二

天地有常用，日月有常明，四时有常序，鬼神有常灵。天有宝，日月星辰。地有宝，五谷金银。家有宝，孝子贤孙。国有宝，正直忠良。合天道，则天府鉴临。合地道，则地府消愆。合人道，则民用和睦。三道既合，祸去福来。天地和，则万物生。地道和，则万物兴。父子和，而家有济。夫妇和，而义不分。

时势不可尽倚，贫穷不可尽欺，世事翻来覆去，须当周而复始。

余者，居洛阳之时，朝投僧寺，夜宿破窑。布衣不能遮其体，饘粥不能充其饥。上人嫌，下人憎，皆言余之贱也，余曰：非贱也，乃时也，运也，命也。余后登高及第，入中书，官至极品，位列三公，思衣则有绮罗千箱，思食则有百味珍馐，有挞百僚之杖，有斩佞臣之剑，出则壮士执鞭，入则佳人扶袂，廪有余粟，库有余财，人皆言余之贵也，余曰：非贵也，乃时也，运也，命也。

蛟龙未遇，暂居云雾之间。君子失时，屈守小人之下。命运未通，被愚人之轻弃。时运未到，被小人之欺凌。初贫君子，自怨骨格风流。乍富小人，不脱俗人体态。生平结交惟结心，莫论富贵贫贱。深得千金，而不为贵，得人一语，而胜千金。吾皆悼追无恨人，富贵须当长保守，

苏秦未遇，归家时，父母憎，兄弟恶，嫂不下玑，妻不愿炊，然衣锦归故里，马壮人强，萤光彩布，兄弟含笑出户迎，妻嫂下阶倾己顾，苏秦本是旧苏秦，昔日何陈今何亲。自家骨肉尚如此，何况区区陌路人，抑犹未也。

文章冠世，孔子尚厄于陈邦。武略超群，太公曾钓于渭水。颜回命短，岂是凶暴之徒。盗柘年长，自非贤良之辈。帝尧天圣，却养不肖之男。瞽叟顽嚣，反生大孝之子。甘罗十二为宰相，买臣五十作公卿。晏婴身长五尺，封为齐国宰相。韩信力无缚鸡，立为汉朝贤臣，未遇之时，口无一日瓮飧，及至兴通，身受齐王将印，吓燕取赵，统百万雄兵，一旦时休，卒于阴人之毒手。李广有射虎之威，到老无封。冯唐有安邦之志，一世无遇。

上古圣贤，不掌阴阳之数。今日儒士，岂离否泰之中。腰金衣紫，都生贫贱之家。草履毛鞋，都是富豪之裔。有贫贱，而后有富贵。有小壮，而后有老衰。人能学积善，家有余庆。青春美女，反招愚独之夫。俊秀才郎，竟配丑貌之妇。五男二女，老来一身全无。万贯千金，死后离乡别井。才疏学浅，少年及第登科。满腹文章，到老终身不第。或富贵，或贫贱，皆由命理注定。

若天不得时，则日月无光。地不得时，则草木不生。水不得时，则波浪不静。人不得时，则命运不通。若无根本八字，岂能为卿为相。一生皆由命，半点不由人。

蜈蚣多足，不及蛇灵。雄鸡有翼，飞不及鸦。马有千里之驰，非人不能自往。人有千般巧计，无运不能自达。

吾敬为此劝世文也。
洞仙歌 题朱草衣白门偕隐图
吴敬梓（清代）

山围故国，正桃源红绽。恰向幽人画图看。羡双仙、一种游戏情人，多少事，付与空江断岸。

被纨斟美酒，琴韵箫声，眉宇何须露精悍。燕子语呢喃、抱瓮而归，鸟衣巷、夕阳零乱。

我亦有、閒庭两三间，在篴步、青溪版桥西畔。
送南昌郭主簿
刘敞（宋代）

楚剑炟照地，梅真从吏乡。簿书非急务，鸿雁试高翔。

狸品牛尾贵，茶牙鹰瓜长。因君访风土，游子不能忘。
清平乐·花枝敧晚
王安中（宋代）

花枝敧晚。过雨红珠转。欲共东君论缱绻。繁艳休将风卷。归来凝思闲窗。寒花莫□微觞。解慢不成幽梦，燕泥惊落雕梁。
赠刘宗道使安南
李源道（元代）

一介强于十万兵，秋风持节使清泠。可容赞普窥唐壤，要遣莎车拜汉庭。

蜃吐瘴烟骊洞暗，鲸掀巨浪海云腥。元戎已办安边策，万古千秋汗简青。
夜宴外家浣翠亭
慕昌溎（清代）

西园成雅集，清夜寂无喧。冷露团花影，寒波敛月痕。

危楼倚空翠，疏柳挂黄昏。好为留馀兴，中秋结桂尊。
待旦
陆游（宋代）

是身如浮烟，久聚要当散。
吾年七十七，寒暑凡几换。
夏夜亦自佳，何必厌挥汗。
推枕坐南窗，悠然待清旦。
荆公墓
曾极（宋代）

误把清标犯世纷，平生忠业自超群。
如何今代麒麟阁，只道诗名合策勋。
伤思
李群玉（唐代）

八月白露浓，芙蓉抱香死。红枯金粉堕，寥落寒塘水。

西风团叶下，叠縠参差起。不见棹歌人，空垂绿房子。
胡蝶儿
张泌（唐代）

蝴蝶儿，晚春时。

阿娇初著淡黄衣，倚窗学画伊。
还似花间见，双双对对飞。

无端和泪拭胭脂，惹教双翅垂。
津阳门诗
郑嵎（唐代）

津阳门北临通逵，雪风猎猎飘酒旗。
泥寒款段蹶不进，疲童退问前何为。
酒家顾客催解装，案前罗列樽与卮。
青钱琐屑安足数，白醪软美甘如饴。
开垆引满相献酬，枯肠渴肺忘朝饥。
愁忧似见出门去，渐觉春色入四肢。
主翁移客挑华灯，双肩隐膝乌帽欹。
笑云鲐老不为礼，飘萧雪鬓双垂颐。
问余何往凌寒曦，顾翁枯朽郎岂知。
翁曾豪盛客不见，我自为君陈昔时。
时平亲卫号羽林，我才十五为孤儿。
射熊搏虎众莫敌，弯弧出入随佽飞。
此时初创观风楼，檐高百尺堆华榱。
楼南更起斗鸡殿，晨光山影相参差。
其年十月移禁仗，山下栉比罗百司。
朝元阁成老君见，会昌县以新丰移。
幽州晓进供奉马，玉珂宝勒黄金羁。
五王扈驾夹城路，传声校猎渭水湄。
羽林六军各出射，笼山络野张罝维。
雕弓绣韣不知数，翻身灭没皆蛾眉。
赤鹰黄鹘云中来，妖狐狡兔无所依。
人烦马殆禽兽尽，百里腥膻禾黍稀。
暖山度腊东风微，宫娃赐浴长汤池。
刻成玉莲喷香液，漱回烟浪深逶迤。
犀屏象荐杂罗列，锦凫绣雁相追随。
破簪碎钿不足拾，金沟残溜和缨緌。
上皇宽容易承事，十家三国争光辉。
绕床呼卢恣樗博，张灯达昼相谩欺。
相君侈拟纵骄横，日从秦虢多游嬉。
朱衫马前未满足，更驱武卒罗旌旗。
画轮宝轴从天来，云中笑语声融怡。
鸣鞭后骑何躞蹀，宫妆襟袖皆仙姿。
青门紫陌多春风，风中数日残春遗。
骊驹吐沫一奋迅，路人拥篲争珠玑。
八姨新起合欢堂，翔鹍贺燕无由窥。
万金酬工不肯去，矜能恃巧犹嗟咨。
四方节制倾附媚，穷奢极侈沽恩私。
堂中特设夜明枕，银烛不张光鉴帷。
瑶光楼南皆紫禁，梨园仙宴临花枝。
迎娘歌喉玉窈窕，蛮儿舞带金葳蕤。
三郎紫笛弄烟月，怨如别鹤呼羁雌。
玉奴琵琶龙香拨，倚歌促酒声娇悲。
饮鹿泉边春露晞，粉梅檀杏飘朱墀。
金沙洞口长生殿，玉蕊峰头王母祠。
禁庭术士多幻化，上前较胜纷相持。
罗公如意夺颜色，三藏袈裟成散丝。
蓬莱池上望秋月，无云万里悬清辉。
上皇夜半月中去，三十六宫愁不归。
月中秘乐天半间，丁珰玉石和埙篪。
宸聪听览未终曲，却到人间迷是非。
千秋御节在八月，会同万国朝华夷。
花萼楼南大合乐，八音九奏鸾来仪。
都卢寻橦诚龌龊，公孙剑伎方神奇。
马知舞彻下床榻，人惜曲终更羽衣。
禄山此时侍御侧，金鸡画障当罘罳。
绣祤衣褓日屃赑，甘言狡计愈娇痴。
诏令上路建甲第，楼通走马如飞翚。
大开内府恣供给，玉缶金筐银簸箕。
异谋潜炽促归去，临轩赐带盈十围。
忠臣张公识逆状，日日切谏上弗疑。
汤成召浴果不至，潼关已溢渔阳师。
御街一夕无禁鼓，玉辂顺动西南驰。
九门回望尘坌多，六龙夜驭兵卫疲。
县官无人具军顿，行宫彻屋屠云螭。
马嵬驿前驾不发，宰相射杀冤者谁。
长眉鬓发作凝血，空有君王潜涕洟。
青泥坂上到三蜀，金堤城边止九旂。
移文泣祭昔臣墓，度曲悲歌秋雁辞。
明年尚父上捷书，洗清观阙收封畿。
两君相见望贤顿，君臣鼓舞皆歔欷。
宫中亲呼高骠骑，潜令改葬杨真妃。
花肤雪艳不复见，空有香囊和泪滋。
銮舆却入华清宫，满山红实垂相思。
飞霜殿前月悄悄，迎春亭下风飔飔。
雪衣女失玉笼在，长生鹿瘦铜牌垂。
象床尘凝罨飒被，画檐虫网颇梨碑。
碧菱花覆云母陵，风篁雨菊低离披。
真人影帐偏生草，果老药堂空掩扉。
鼎湖一日失弓剑，桥山烟草俄霏霏。
空闻玉碗入金市，但见铜壶飘翠帷。
开元到今逾十纪，当初事迹皆残隳。
竹花唯养栖梧凤，水藻周游巢叶龟。
会昌御宇斥内典，去留二教分黄缁。
庆山污潴石瓮毁，红楼绿阁皆支离。
奇松怪柏为樵苏，童山眢谷亡嶮巇。
烟中壁碎摩诘画，云间字失玄宗诗。
石鱼岩底百寻井，银床下卷红绠迟。
当时清影荫红叶，一旦飞埃埋素规。
韩家烛台倚林杪，千枝灿若山霞摛。
昔年光彩夺天月，昨日销熔当路岐。
龙宫御榜高可惜，火焚牛挽临崎峗。
孔雀松残赤琥珀，鸳鸯瓦碎青琉璃。
今我前程能几许，徒有馀息筋力羸。
逢君话此空洒涕，却忆欢娱无见期。
主翁莫泣听我语，宁劳感旧休吁嘻。
河清海宴不难睹，我皇已上升平基。
湟中土地昔湮没，昨夜收复无疮痍。
戎王北走弃青冢，虏马西奔空月支。
两逢尧年岂易偶，愿翁颐养丰肤肌。
平明酒醒便分首，今夕一樽翁莫违。
怀贤诗 李兵部
王禹称（宋代）

有唐张曲江，盛名何炜晔。请诛安禄山，先觉不见纳。

胡雏有反相，其事远相接。贤人何代无，旧史聊可猎。

兵部事晋朝，文学中科甲。强臣方跋扈，朝士多恇怯。

独持上方剑，愿斩奔鲸鬣。堂堂张彦泽，反势淩阊阖。

拜章请显戮，直气不可压。三进叩玉墀，植笏立蓂荚。

皇情弥慰抚，清问屡应答。终焉念小恩，曾不顾大业。

高吟归去诗，潺湲泪承睫。旋踵即乱华，有同虞不腊。

张公领铁马，朝市胡尘合。刺谒甚闲详，辞气殊不慑。

虎狼不敢害，加礼为下榻。当年弃謇谔，异代居调燮。

相位席不暖，帝泽安可洽。斯人既沦亡，此风亦萧飒。

滑稽何足累，大节世已乏。安用学腐儒，矻矻守礼法。
奉和圣制夏日游石淙山
薛曜（唐代）

玉洞幽寻更是天，朱霞绿景镇韶年。飞花藉藉迷行路，

啭鸟韶韶作管弦。雾隐长林成翠幄，风吹细雨即虹泉。

此中碧酒恒参圣，浪道昆山别有仙。
晦日同志昆明池汎舟
佚名（唐代）

灵沼疑河汉，萧条见斗牛。烟生知岸近，水净觉天秋。

落月低前树，清辉满去舟。兴因孤屿起，心为白蘋留。

晓吹兼渔笛，闲云伴客愁。龙津如可上，长啸且乘流。
真娘墓
周弼（宋代）

青鸟传书渡海迟，乱山衰草葬蛾眉。
锦囊消歇余香在，狼藉春风荳营蔻枝。
子由将赴南都与余会宿于逍遥堂作两绝句读之
苏轼（宋代）

达天资近道又得至人养生长年之诀而余亦窃闻其一二以为今者宦游相别之日浅而异时退休相従之日长既以自解且以慰子由云（诗前原有苏辙原诗，今删。
）别期渐近不堪闻，风雨萧萧已断魂。
犹胜相逢不相识，形容变尽语音存。
但令朱雀长金花，此别还同一转车。
五百年间谁复在，会看铜狄两咨嗟。
西江月 其三
杨慎（明代）

自有嫩枝柔叶，何须补柳添花。低声昵语似雏鸦。

肠断东桥月下。

香雾清辉何处，春风今夜谁家。五花骢马七香车。

趁取小乔未嫁。
望家乡
蔡德晋（清代）

龙山苍翠枕西头，水上芙蓉一带秋。云树不须遮望眼，梦中人在木兰舟。
题临川王与可拂云亭
张以宁（明代）

桐冈冈前读书处，虞公为赋拂云诗。凤来明月星河近，龙起曾阴雷雨垂。

终见汗青传琬琰，时闻杂佩和埙篪。南归定作亭中客，苍雪风吹落酒卮。
送薛大赴安陆
王昌龄（唐代）

津头云雨暗湘山，迁客离忧楚地颜。

遥送扁舟安陆郡，天边何处穆陵关。
江村散步
曹彦约（宋代）

已落无边木，犹诛不尽茅。
沙逃迎远景，风力闹寒稍。
牧处高低路，渔时远近郊。
竹篱茅舍外，门闭可推敲。
劝学诗
朱翊钧（明代）

斗大黄金印，天高白玉堂。
不因书万卷，那得近君王。
丁酉初春登滕王阁 其四
释今严（明代）

曾闻年少此蹁跹，彩笔当时惊四筵。自是文章千古事，岂应歌舞至今传。

远峰浅翠摇荒堞，极浦微云暗客船。到处江山牢落尽，春风凭眺一潸然。
再呈慎思诸公兼以言怀
商倚（宋代）

南窗寂若隐山河，时枉金门步见过。谈笑且看挥麈玉，篇章宁见洒笺罗。

已羞轩冕婴身住，更问功名抚剑歌。赊得凉秋好风月，不成吟醉奈愁何。
知枢密院孙温靖公挽辞二首
苏颂（宋代）

畴昔逍遥曳杖时，銮舆临哭从官悲。
三朝弼亮推公望，一品哀官厚葬仪。
陪幄谋猷存故事，出藩慈惠有馀思。
伯喈辞刻虽无愧，还作乡人堕泪碑。
范文正公黄素小楷昌黎伯夷颂盖在青社时所书
仇远（元代）

小楷青州三绝碑，复还范氏事尤奇。
不知百世闻风者，更有何人似伯夷。
和黄预病起
陈师道（宋代）

似闻药病已投机，牛斗蛇妖顿觉非。
李贺固知当得疾，沈侯可更不胜衣。
惊逢白璧山千仞，会见黄金带十围。
扣信诗书端作祟，孰知糠籺亦能肥。
哀郑亢宗
廖大圭（元代）

每侍尊公侧，颜开白玉温。相期成远器，何事作归魂。

舐犊能无泪，瞻乌尚有恩。苍天不可问，端遣几人存。
承天寺翠景亭 其二
刘攽（宋代）

松有乔林桂有丛，石梯苔壁兴无穷。快心叠嶂云如扫，会意澄波日正中。

修竹缘崖高竦竦，早梅飘雪细珑珑。狂吟大叫青冥外，惊看渔郎下钓筒。
陆左丞夫人郑氏挽词四首
王铚（宋代）

轩冕三从盛，门庭五福优。
凄凉孝子泪，悲恸故山秋。
杨子新阡启，班昭旧史留。
空堂对萱草，无复更忘忧。
送赵介之赴舂陵十首
彭龟年（宋代）

少年擢两科，才气掩公行。
恨无东坡翁，为君赋秋阳。
清涟亭泛舟
刘安上（宋代）

高树环清池，波平春正绿。移舟近南崖，倒影见华屋。

危梁属修径，幽思生远目。更登狎鸥亭，可以忘宠辱。
蔡尚书挽词二首
叶适（宋代）

总角都鳌头，老生基伏膺。
白首参豹尾，后出夸先登。
东流看到海，北风忽成冰。
茫茫落檐花，穷巷犹短檠。
和沈秀才
潘良贵（宋代）

弱龄虑事心常破，壮岁投閒鬓已华。
但得安贫如北阮，何妨受侮似东家。
句
陆节（宋代）

翠琰苔封韩令句，古祠巫降伏波灵。
僕射李相公宅观花烛
杨亿（宋代）

孙阁相君和鼎贵，秦楼爱婿坦牀贤。
东方千骑还居上，南极三牀正在天。
路入桃源花烂熳，桥横银汉水漪涟。
乘龙择对真无比，月桂宫中第一仙。
夜坐书怀示伟度穆庵
薛福保（清代）

流泉㶁㶁轩窗隈，窾木屡击镫花摧。起看斗柄惜长夜，跬步佳客如瀛莱。

窥编欲友千载士，灵意翻被陈人埋。卷书凝坐自怡适，忧端硉矹未可排。

西溪故墟不可到，北堂已见霜鬓皑。曾参于外不一宿，肯以朝市荒南陔。

尤嗟仲氏意独悴，一病两见钻冬槐。楚泽燕云各蓬散，书如束笋愁相催。

各怀恳恳苦相忆，斐然诸弟孰与裁。径思鼓枻渡江去，松竹及此华年栽。

踟蹰既乏卖药业，亦愧农圃能耘培。太行苍翠已满眼，东风吹我西去埃。

秦关一入行自脱，长安虽好非吾怀。还须炙輠向稷下，桃梗聊避士偶咍。

白鸥浩荡任去住，吾计于此良恢恢。偷闲息鞅暂为乐，登临幸有名池台。

隆冬泄阳苦无雪，天心悭绝不可回。忧时活国岂我责，妍暖趁弄城西梅。

百年鼎鼎若惊电，烦忧坐使流光隤。好作南烹共呼食，子有三径吾能来。
朝中措
朱敦儒（宋代）

红稀绿暗掩重门。芳径罢追寻。已是老于前岁，那堪穷似他人。

一杯自劝，江湖倦客，风雨残春。不是酴醿相伴，如何过得黄昏。
重经常熟县
姚道衍（明代）

巨邑当吴北，官无接送劳。
水多归海近，城半在山高。
僧寺余庭柏，人家尽野蒿。
重游逢日暮，惆怅促回舠。
送西京签判王著作
王安石（宋代）

儿曹曾上洛城头，尚记清波绕驿流。
却想山川常在梦，可怜颜发已惊秋。
辟书今日看君去，著籍长年叹我留。
三十六峰应好在，寄声多谢欲来游。
春日怀金陵旧游六首 其五 灵谷寺
王懋明（明代）

匹马依丛薄，曾因访化城。松深藏梵响，谷杳蕴秋声。

画壁巢禽污，萝扉倚树成。老僧招引处，犹记说无生。
窦园醉中前后五绝句
陈与义（宋代）

不见海棠相似人，空题诗句满花身。
酒阑却度荒陂去，驱使风光又一春。
送妙侍者游方
释慧空（宋代）

秋雨秋风如解事，忽送新凉到庭户。道人明日先我行，少立斯庭听吾语。

龙蛇共路古犹今，魔佛同源水非乳。满世谁能辨正邪，入门且可分宾主。

句中有眼汝验渠，棒下无私渠验汝。好手虽然不犯锋，横身却在锋铓里。

象王蹴蹋驴群空，师子嚬呻狐类死。道人一等是精灵，大显无功合如此。

愧当十偈非赏音，喜见独行无伴侣。相逢休问来何从，佛寿之孙佛心子。
阮郎归
王之道（宋代）

长杨风软弄腰肢。日长胡蝶飞。雨余新绿细通池。玉钩悬妓衣。

鸿雁远，子规啼。此情谁得知。一尊聊与故人持。醉来悲别离。
寄令狐郎中
李商隐（唐代）

嵩云秦树久离居，双鲤迢迢一纸书。
休问梁园旧宾客，茂陵秋雨病相如。
学刘公干体诗五首 其五
鲍照（南北朝）

白日正中时，天下共明光。北园有细草，当昼正含霜。

乖荣顿如此，何用独芬芳。抽琴为尔歌，弦断不成章。
挽尹冲元明府 其二
周一士（明代）

解组归来日枕流，摊书林下雪盈头。难将媚骨随尘世，祇有童盈任拍浮。

史窃累累张左马，诗篇籍籍亚曹刘。翛然一觉游仙梦，月旦凭谁续太邱。
水调歌头（戊申和八窗叔为寿韵）
李曾伯（宋代）

壮志小鹏背，万里欲乘风。马＿裘敝，老来无复旧游重。楚尾吴头蜀口，三十载间陈迹，衮衮水之东。休说射雕手，且学钓鱼翁。

奚为者，聊尔耳，此山中。壶觞自引，不妨换羽与移宫。蓬矢桑弧何事，朝菌大椿皆分，识破色俱空。掬润弄明月，长啸倚青松。
句
王贻永（宋代）

河朔雪深思爱月，并门春暖咏甘棠。
东台去
元稹（唐代）

陶君喜不遇，予每为君言。今日东台去，澄心在陆浑。

旋抽随日俸，并买近山园。千万崔兼白，殷勤承主恩。
元应善利真人祠
唐仲友（宋代）

帝念下土民，山川分百灵。
命汝右弼君，秘宇开金庭。
阖闢阴阳机，五岳趋朝缨。
暇日帝汝思，时时来玉京。
九日在迩索居无聊取满城风雨近重阳为韵赋七
戴表元（宋代）

山鸡鲜羽毛，野鹘健爪吻。
秋高草木空，屏处亦可隐。
一为嗜欲牵，遂与笼槛近。
作书报孔鹄，出入宜少谨。
题前馀姚州判官叶敬常海堤遗卷
爱理沙（元代）

潮汐东来势蹴天，一堤横捍万家全。陵迁谷变人谁在？海晏河清事独贤。

晓日山川神禹迹，秋风禾黍有虞田。河渠他日书成绩，应并宣房与代传。
喜迁莺 代谢二尹贺张立庵受奖 有引
任环（明代）

关西人杰。有对日丹心，凌霜老节。鹏起秋风，龙腾春浪，早岁声华奇绝。

多少苍生命脉，些子王章机诀。全仗赖，有脚阳春，无情冷铁。

堪悦。真个是，民困方苏，百里弦歌彻。子厚情思，九龄风致，才望齐贤并列。

休羡名高豸府，更看声流龙阙。有时节，凤诏飞来，岩廊调燮。
衡门
陆游（宋代）

曲径衡门短短篱，槐楸阴里倚筇枝。
老来百事不入眼，惟爱青山如旧时。
秋日山居好十首 其一
舒岳祥（宋代）

秋日山居好，新凉读旧书。黍馨秋社祭，灯灿夜滩渔。

茄摘收花后，瓜尝脱蒂初。早田三得雨，一饱解忧虞。
浙西余生久客楚南今将从军塞外诗以送之
张祖同（清代）

乱定仍为客，悲来敢惜身。行辞万里路，不作五湖人。

楚越隔塞远，伊凉奏曲新。封侯殊未卜，鼙鼓觉伤神。
与杨世卿徐顾二生至宝界山居
王问（明代）

遥水映微旭，湿云犹在山。
幽居隐深谷，空濛烟树间。
岁序忽复变，樵歌常自闲。
与子不忍去，踌躇暮方还。
石堂
陈普（宋代）

天威如许敢争雄，重遣山灵费一峰。
不共那边如水火，未应抵死不相容。
苦雨
范成大（宋代）

河流满满更满，檐溜垂垂又垂。
皇天宁有漏处，后土岂无乾时？
次韵昌甫所题唐宋诸贤画像石刻 其一
韩淲（宋代）

法云宝月自空山，相业都归双鬓斑。便得人传图画好，百年何有断碑间。
鸥
释行海（宋代）

从来尘白胜鸂鶒，不解浮沉愧鹭鸶。
今日独留杨柳岸，何年合到凤凰池。
风波自险身常稳，网罟虽多意不疑。
四海五湖皆有分，人多相识少相知。
大成藏主请赞
释崇岳（宋代）

一段风光，宁容描邈。
祖祖相传，将错就错。
不以佛法作人情，掣电机前活卓卓。
观水叹二首
杨万里（宋代）

乱石厄江水，要使水无路。
不知石愈密，激得水弥怒。
回锋打别石，勇往遮不住。
我舟历诸滩，阅尽水态度。
一闻一喜观，屡过屡惊顾。
不是见不多，观览不足故。
舟人笑我痴，痴黠未易语。
饮商氏普安堂
方回（元代）

仙家天地在壶中，谁到壶中识此翁。
一念人人皆上寿，四时日日是春风。
偶开古画惊神品，频换佳花玩化工。
玉醑金钗香梦断，归来晴月挂梧桐。
偈颂三十六首
释如珙（宋代）

华阴山前百尺井，中有寒泉彻骨冷。
谁家女子来照影，不照其余照斜领。
题环碧亭
李石（宋代）

十里涟漪陆瑁湖，一亭幽绝重先居。
云根数朵排青闼，泉沫双先溅绿裾。
竹锁断桥飞雁鹜，荷侵凉槛荫龟鱼。
洛园还许人同乐，时向林间望小车。
书所见
方回（元代）

春风元在眼，雪定不难消。
冻杞垂红子，晴{外麦右牟}动绿苗。
行人相叫唤，旅雁忽惊飘。
古柱镌年号，承平旧石桥。
赠刘亚稷
王庭圭（宋代）

君家大父当元祐，赋压乡闾在人口。子今二十能缀文，已观落笔蛟蛇走。

蓝田出玉果不非，岂知剖蚌得珠玑。乃翁高材卧林壑，眼中有此光陆离。

炯然见子侍公侧，鹓雏翠倚碧梧枝。尝闻鹓雏之生破卵出，五色即欲摩天飞。

陆机少年作文赋，河东小凤才亦奇。自古有英物，秀发皆如斯。

我谓鹓雏排风整毛质，剪拂始光辉。尚须啄琅玕之实，饮瑶海之池。

然后巢阿阁，集赤墀。赤墀阿阁无凡栖，期子当呼凤来归。
滟滪堆
苏泂（宋代）

滟滪堆头一叶舟，半年人共水东流。
平生快意才如此，不数东南数十州。
洛中王秀才谈刘伯寿动静慕其潇洒作诗识之
郭祥正（宋代）

客来说刘翁，嵩山跨黄犊。青衣二双鬟，颜色若明玉。

手携绿牙笛，随轩奏新曲。倒倾酒榼松下饮，旋开毡帐云中宿。

少年富贵老安闲，自道此生无不足。令人慕高标，神魄顿萧爽。

何当插两翼，乘风一飞往。永结斯人交，逍遥恣真赏。

长哦紫霞篇，洞户琼瑶响。胡为恋青衫，壮节空肮脏。

尘埃一閧城郭卑，波澜万顷沧溟广。明朝未作嵩少游，且向江南结鱼网。
宿横冈
杨万里（宋代）

我岂忘怀一亩居，谁令爱读数行书。
秋南春北鴈相似，柳思花情莺不如。
上市鱼虾村店酒，带花菘芥晚春蔬。
长亭一醉非难事，造物相撩莫管渠。